b'\n_START_ARTICLE_\nStolpnica v P\xc3\xa9csu\n_START_PARAGRAPH_\nStolpnica v P\xc3\xa9csu (mad\xc5\xbearsko p\xc3\xa9csi magash\xc3\xa1z) je bila 25-nadstropna stanovanjska zgradba v P\xc3\xa9csu na Mad\xc5\xbearskem. Stolpnica, zgrajena med letoma 1974 in 1976, je bila visoka 84 metrov, vsebovala je skupno 248 enosobnih in enoinpolsobnih stanovanj od \xc4\x8detrtega nadstropja naprej, medtem ko so se v ni\xc5\xbejih nadstropjih nahajali tudi poslovni prostori._NEWLINE_Zaradi pomanjkljivosti pri gradnji so konstrukcijski elementi \xc4\x8dez nekaj let za\xc4\x8deli propadati in stavba je postala nevarna za bivanje, zaradi \xc4\x8desar so njene prebivalce leta 1989 izselili. Tekom let so vzniknili \xc5\xa1tevilni na\xc4\x8drti za obnovo stavbe, ki pa niso bili nikoli izvedeni. Po ve\xc4\x8d propadlih na\xc4\x8drtih za obnovo je bila stolpnica poru\xc5\xa1ena leta 2016.\n_START_SECTION_\nZgodovina\n_START_PARAGRAPH_\n\xc5\xbdelezobetonska stolpnica je bila zgrajena z uporabo jugoslovanske tehnologije IMS, ki se je v 70. letih raz\xc5\xa1irila tudi na Mad\xc5\xbearsko. Gradnja se je za\xc4\x8dela leta 1974 in leta 1976 so se vanjo vselili prvi prebivalci._NEWLINE_Tehnologija IMS je temeljila na spenjanju vnaprej izdelanih betonskih plo\xc5\xa1\xc4\x8d in stolpcev z jeklenimi kabli. Vrzeli med elementi so bile zapolnjene s tesnilnim sredstvom, imenovanim "PU-pasta"; ta je vsebovala prost kloridni ion, ki je povzro\xc4\x8dal korozijo. V drugih zgradbah, grajenih s tehnologijo IMS, so pojav korozije prepre\xc4\x8dili z dodatkom majhne koli\xc4\x8dine inhibitorja iona ter z za\xc5\xa1\xc4\x8ditno plasti\xc4\x8dno plastjo; pri gradnji stolpnice v P\xc3\xa9csu so bili ti ukrepi izpu\xc5\xa1\xc4\x8deni, zaradi \xc4\x8desar je korozija skozi \xc4\x8das na\xc4\x8dela jeklenice. Prvi znaki korozije so bili odkriti \xc5\xbee med pregledom stavbe leta 1983; pri vnovi\xc4\x8dnem pregledu pet let kasneje so bile nosilne \xc5\xbeice po\xc5\xa1kodovane \xc5\xbee do tolik\xc5\xa1ne mere, da je bila stolpnica progla\xc5\xa1ena kot nevarna za bivanje, in decembra 1989 so se prebivalci morali izseliti. _NEWLINE_Leta 2003 je mestna oblast naro\xc4\x8dila oja\xc4\x8ditev strukture, vredno 360 milijonov forintov. V letih samevanja je stolpnica zamenjala ve\xc4\x8d lastnikov, medtem pa se je uvrstila tudi v Guinnessovo knjigo rekordov kot najvi\xc5\xa1ja nenaseljena zgradba v Srednji Evropi. _NEWLINE_Ru\xc5\xa1enje stolpnice se je za\xc4\x8delo marca 2016 in je bilo zaklju\xc4\x8deno oktobra istega leta. Stro\xc5\xa1ki ru\xc5\xa1enja, ki jih je krila mad\xc5\xbearska vlada, so zna\xc5\xa1ali slabo milijardo forintov.'